ddrg/super_eurlex huggingface dataset:
KIRJALLINEN KYSYMYS E-0447/01 esittäjä(t): Arlindo Cunha (PPE-DE) komissiolle. Tomaattialan tuki 1999/2000.



Virallinen lehti nro 261 E , 18/09/2001 s. 0118 - 0119



KIRJALLINEN KYSYMYS E-0447/01 esittäjä(t): Arlindo Cunha (PPE-DE) komissiolle (16. helmikuuta 2001) Aihe: Tomaattialan tuki 1999/2000 Komissio sitoutui kesäkuussa 1999 siihen, että tomaatin hinnan ja tuen laskemisessa markkinointivuodeksi 2000 otettaisiin jo huomioon Kiinan kansantasavallan tomaatinvientitilastot. Kaikki tomaattia tuottavat jäsenvaltiot äänestivät vastaan hallintokomiteassa, jossa käsiteltiin komission hinta- ja tukiehdotusta. Komissiossa Franz Fischler on ollut valmis tarkistamaan asetusta, jolla tukea pienennettiin 20,54 prosentilla markkinointivuonna 2000, mikäli päätöksen perustana olleissa olosuhteissa todetaan muutoksia. Jos tuen määrää laskettaessa otettaisiin Kiinan tiedot huomioon, päädyttäisiin hyvin erilaiseen lukuun kuin se, jota on sovellettu. Vuonna 1987 oli Kreikan alulle panema sultanarusinoita koskeva vastaavanlainen ennakkotapaus. YMJ:n mukainen markkinointivuoden 2001 tukimäärä 34,50 EUR tonnilta osoittaa, että markkinointivuoden 2000 tukimäärä oli epäoikeudenmukaisesti normaalia alhaisempi, mikä aiheutti haittaa viljelijöille. Komissio on välillisesti tunnustanut tämän epäoikeudenmukaisuuden hyväksyttyään tuen määrän, joka oli korkeampi kuin YMJ:n uudistuksen yhteydessä alunperin ehdotettu määrä. Edellä mainittujen seikkojen perusteella olisi moraalisten ja teknisten syiden vuoksi oikeudenmukaista, että markkinointivuoden 2000 tukimäärät vahvistettaisiin vuoden 2001 tukien tasolle. Miten komissio aikoo korvata teollisuudelle näiden kahden tukimäärän välisen eron? Franz Fischlerin komission puolesta antama vastaus (11. huhtikuuta 2001) Tomaattien teolliseen jalostukseen markkinointivuodeksi 2000/2001 myönnettyjen tukien laskemisessa on noudatettu tiukasti hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96(1) 3 ja 4 artiklan säännöksiä. Komission käytettävissä ei ole virallisia tietoja jalostusteollisuuden käyttöön tarkoitettujen tomaattien tavanomaisista ostohinnoista Kiinassa. Kiinan viranomaiset eivät ole myöskään toimittaneet tomaattijalosteiden vientiä koskevia tietoja. Komissio ei aio muuttaa tomaattijalosteiden vähimmäishinnan ja tuen määrän vahvistamisesta markkinointivuodeksi 2000/2001 12 päivänä heinäkuuta 2000 annettua asetusta (EY) N:o 1519/2000(2). (1) EYVL L 297, 21.11.1996. (2) EYVL L 174, 13.7.2000.
KIRJALLINEN KYSYMYS E-1878/01 esittäjä(t): Michl Ebner (PPE-DE) komissiolle. Peltokasvien viljelypalkkiot (Luxemburg).



Virallinen lehti nro 318 E , 13/11/2001 s. 0250 - 0250



KIRJALLINEN KYSYMYS E-1878/01 esittäjä(t): Michl Ebner (PPE-DE) komissiolle (27. kesäkuuta 2001) Aihe: Peltokasvien viljelypalkkiot (Luxemburg) Euroopan komissio aikoo ottaa eläinpalkkioiden alalla käyttöön tukea saavien eläinten määrää koskevan, tila- ja ikäluokkakohtaisen ylärajan. Olisiko myös peltokasviviljelmien tuissa syytä ottaa käyttöön tällainen yläraja, esimerkiksi 50 hehtaaria, jolloin tilat saisivat tukia vain tähän suuruusluokkaan saakka? Voiko komissio kertoa, - kuinka paljon Luxemburgissa on yli 50 hehtaarin suuruisia maatiloja, - kuinka paljon Luxemburgissa on alle 50 hehtaarin suuruisia maatiloja, - millaisia säästöjä tällä toimenpiteellä saataisiin peltokasviviljelmille tarkoitettuun budjettiin absoluuttisina lukuina ja prosentteina? Franz Fischlerin komission puolesta antama yhteinen vastaus kirjallisiin kysymyksiin E-1870/01, E-1871/01, E-1872/01, E-1873/01, E-1874/01, E-1875/01, E-1876/01, E-1877/01, E-1878/01, E-1879/01, E-1880/01, E-1881/01, E-1882/01, E-1883/01 ja E-1884/01 (24. heinäkuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-1058/01 esittäjä(t): Caroline Jackson (PPE-DE) komissiolle. Ystävyyskaupunkitoiminnan rahoitus.



Virallinen lehti nro 261 E , 18/09/2001 s. 0225 - 0225



KIRJALLINEN KYSYMYS E-1058/01 esittäjä(t): Caroline Jackson (PPE-DE) komissiolle (5. huhtikuuta 2001) Aihe: Ystävyyskaupunkitoiminnan rahoitus Voiko komissio ilmoittaa, olisiko se vuoden 2002 ohjelmassaan valmis muuttamaan ystävyyskaupunkitoiminnan edistämistä koskevia sääntöjä siten, että toisistaan alle 250 kilometrin etäisyydellä sijaitsevat, mutta meren erottamat, ystävyyskaupungit täyttäisivät ystävyyskaupunkirahoituksen kelpoisuusvaatimukset? Tällä muutoksella otettaisiin huomioon merimatkan kalliimmat kustannukset maaliikenteeseen verrattuna. Viviane Redingin komission puolesta antama vastaus (8. toukokuuta 2001) Arvoisan parlamentin jäsenen esiin ottamasta aiheesta on keskusteltu useaan otteeseen ystävyyskaupunkitoiminnassa osallisina olevien järjestöjen (lähinnä Euroopan kuntien ja alueiden liiton sekä United Towns Organization -järjestön) kanssa, viimeksi uuden ehdotuspyyntömenettelyn käyttöönottoa koskevan kuulemisen yhteydessä lokakuussa 2000. Komissio otti 250 kilometrin rajoituksen käyttöön ystävyyskaupunkien vaihtohankkeiden valintakelpoisuudelle kahdesta syystä. Ensinnäkin komissio haluaa edistää yhteyksien luomista kauempana toisistaan sijaitsevien kaupunkien välillä, sillä sen mielestä etäisyys on yksi suurimmista esteistä Euroopan kansalaisten lähestymiselle. Toinen syy on, että joissakin tapauksissa tukihakemuksen käsittelyn hallinnolliset kustannukset ylittäisivät varsinaisen tuen määrän, mikä on komission mielestä hyvän hallintotavan vastaista. Komissio myöntää kuitenkin, että arvoisan parlamentin jäsenen esittämä kysymys on aiheellinen, ja on valmis tutkimaan tuen nykyisen myöntämismenettelyn mahdollista muuttamista syyskuussa 2001 järjestettävässä kokouksessa, jossa luodaan katsaus tukien uuden myöntämismenettelyn toimintaan.
KIRJALLINEN KYSYMYS E-1755/01 esittäjä(t): Dorette Corbey (PSE) ja Margrietus van den Berg (PSE) komissiolle. Simpukkapopulaatiosta Waddenzeen Saksalle kuuluvalla alueella.



Virallinen lehti nro 364 E , 20/12/2001 s. 0197 - 0198



KIRJALLINEN KYSYMYS E-1755/01 esittäjä(t): Dorette Corbey (PSE) ja Margrietus van den Berg (PSE) komissiolle (15. kesäkuuta 2001) Aihe: Simpukkapopulaatiosta Waddenzeen Saksalle kuuluvalla alueella Saksan kalastusasioista vastaava viranomainen on antanut saksalaiselle yritykselle luvan pyytää simpukoita nuoresta simpukkapopulaatiosta Delfzijlin (Alankomaat) läheisyydessä? Alue on määritelty lintu- ja luontotyyppidirektiiveissä erityiseksi suojelualueeksi. Viime vuosina Waddenzeestä on hävinnyt useita simpukkapopulaatioita ja Alankomaiden hallitus toteuttaa parhaillaan politiikkaa niiden palauttamiseksi ennalleen. Myös meriharakka- ja haahkakannat ovat viime aikoina pienentyneet huomattavasti. Molemmat lintulajit käyttävät sydän- ja sinisimpukoita ravinnokseen. 1. Katsooko komissio, että simpukanpyytäminen saattaa aiheuttaa pysyviä tai vaikeasti korjattavia vahinkoja (ts. huomattavaa vahinkoa) simpukkapopulaatioille? 2. Katsooko komissio, että simpukanpyytäminen saattaa uhata meriharakka- ja haahkakantoja? 3. Onko olemassa yleistä etua koskevia painavia syitä antaa pyyntilupa, vaikka pyynti saattaa aiheuttaa huomattavia vahinkoja? 4. Onko lupa ristiriidassa lintu- ja luontotyyppidirektiivien kanssa? 5. Miten annettu lupa sopii yhteen luonnon monimuotoisuutta koskevan politiikan lähtökohtien kanssa, jotka on määritelty luonnon monimuotoisuutta koskevassa kalastusalan toimintaohjelmassa? 6. Mihin toimiin komissio aikoo ryhtyä lyhyellä aikavälillä simpukkapopulaatioiden suojelemiseksi? 7. Mitä mieltä komissio on Saksan hallituksen suunnitelmista kaivaa hiekkaa muutamien lintusaarten läheisyydestä ja rakentaa konttisatama Eems-Dollard-alueelle? Margot Wallströmin komission puolesta antama vastaus (3. syyskuuta 2001) Komissio on jo käynnistänyt tutkimuksen saadakseen selville, onko äyriäisten kalastus Waddenzeen alueella ja Emsjoen suulla luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) säännösten mukaista. Lupa, joka on myönnetty simpukoiden kalastukseen Delfzijlin läheisyydessä, on yksi tutkimuksen kohteista. Mitä tulee Saksan hallituksen suunnitelmiin tehdä kaivaustöitä ja rakentaa satama Ems-Dolardin alueelle, komissiolla ei ole vielä asiasta yksityiskohtaisia tietoja, jotka viittaisivat siihen, että hanke olisi yhteisön lainsäädännön vastainen. (1) EYVL L 206, 22.7.1992.
KIRJALLINEN KYSYMYS P-1805/01 esittäjä(t): Francesco Turchi (UEN) komissiolle. Lasten hyväksikäytön torjuntaa koskevan pilottihankkeen toteuttamisen myöhästyminen.



Virallinen lehti nro 350 E , 11/12/2001 s. 0229 - 0230



KIRJALLINEN KYSYMYS P-1805/01 esittäjä(t): Francesco Turchi (UEN) komissiolle (13. kesäkuuta 2001) Aihe: Lasten hyväksikäytön torjuntaa koskevan pilottihankkeen toteuttamisen myöhästyminen Lasten hyväksikäyttö on erittäin vakava ja tällä hetkellä varsin ajankohtainen ongelma, kuten laajan pedofiiliverkoston paljastuminen Roomassa osoitti. Euroopan parlamentti puolsi 3 miljoonan euron määrärahan myöntämistä vuoden 2001 talousarviosta lasten hyväksikäytön torjuntaa koskevan pilottihankkeen (budjettikohta B5-804) rahoittamiseen ensimmäisenä vuonna. Määräraha on tarkoitettu lasten hyväksikäytön ja erityisesti pedofilian torjumista 15 jäsenvaltiossa koskevan kampanjan rahoittamiseen. Vuoden 2002 alustavassa talousarvioesityksessä komissio katsoi aiheelliseksi poistaa kyseisestä budjettikohdasta kaiken rahoituksen ja varustaa sen p.m.-merkinnällä. Komissio ei ole vielä antanut vastausta 30. maaliskuuta 2001 samasta aiheesta esittämääni kysymykseen. Tiedustelisin komissiolta uudelleen, mitä tähän mennessä on tehty ja mitä tulevaisuudessa tehdään tämän hankkeen toteuttamiseksi ja mikä sen aikataulu on? Miksei asialle ole tehty mitään, vaikka meneillään on jo varainhoitovuoden kuudes kuukausi? António Vitorinon komission puolesta antama vastaus (16. heinäkuuta 2001) Komissio viittaa vastaukseen, jonka se antoi kirjalliseen kysymykseen E-1245/01, ja huomauttaa lisäksi julkaisseensa 14. maaliskuuta 2001 Daphne-ohjelman ehdotuspyynnön. Siinä Daphnen painopistealueita on muutettu niin, että ohjelma kattaa myös ehdotukset, jotka koskevat pedofiliaa ja lasten kaupallista seksuaalista hyväksikäyttöä. Hakukierros on nyt päätynyt. Kaikista hanke-ehdotuksista 65 koski edellä mainittuja aihepiirejä. Arviointiprosessin tulokset saadaan valmiiksi syyskuussa, ja hyväksytyt hankkeet käynnistyvät todennäköisesti marras-joulukuussa 2001. Arvoisa parlamentin jäsen tiedustelee, miksi vastaavaa budjettikohtaa ei ole otettu vuoden 2002 alustavaan talousarvioesitykseen (ATE). Tähän on syynä se, että komissio otti ATE:a laatiessaan huomioon hankkeen päällekkäisyyden Daphne-ohjelman kanssa.
KIRJALLINEN KYSYMYS E-0579/01 esittäjä(t): Jorge Hernández Mollar (PPE-DE) komissiolle. Epäterveellinen vesi Andalusiassa.



Virallinen lehti nro 261 E , 18/09/2001 s. 0150 - 0150



KIRJALLINEN KYSYMYS E-0579/01 esittäjä(t): Jorge Hernández Mollar (PPE-DE) komissiolle (1. maaliskuuta 2001) Aihe: Epäterveellinen vesi Andalusiassa Andalusian aluehallitus on myöntänyt, että yli 200 000 ihmistä on vailla juotavaksi tai jatkuvaan kulutukseen kelpaavaa vettä. Vuonna 1999 puutteita oli 166 kunnassa, joista suurin osa sijaitsee Almerían ja Granadan provinsseissa. Andalusian hallituksen yllättävä ja hälyttävä tunnustus on tyly osoitus siitä, että EU:ssa voi vieläkin olla alueita, joissa suuri määrä ihmisiä on vailla juomavettä. Voiko komissio ilmoittaa, onko yhteisön lainsäädännön mukaista, että näin suuri joukko ihmisiä on vailla juomavettä ja mihin kiireellisiin toimiin se aikoo ryhtyä tällaisen takapajuisuuden hävittämiseksi mahdollisimman nopeasti EU:sta? Margot Wallströmin komission puolesta antama vastaus (25. huhtikuuta 2001) Komissiolla ei ole aiempaa tietoa parlamentin jäsenen esille tuomista seikoista. Kyseisessä tapauksessa voitaisiin soveltaa juomaveden laadusta 15. heinäkuuta 1980 annettua neuvoston direktiiviä 80/778/ETY(1). On huomattava, että direktiivi 80/778/ETY kumottiin 3. marraskuuta 1998 annetulla direktiivillä 98/83/EY(2), joka oli saatettava osaksi kansallista lainsäädäntöä 25. joulukuuta 2000 mennessä. Jäsenvaltioiden on alettava soveltaa uuden direktiivin säännöksiä viimeistään 25. joulukuuta 2003. Edellä mainituissa direktiiveissä jäsenvaltiot velvoitetaan toteuttamaan tarvittavat toimenpiteet sen varmistamiseksi, että juomaveden laatu on direktiivien vaatimusten mukaista. Komissio ei voi antaa parlamentin jäsenen toimittamien tietojen perusteella lausuntoa siitä, onko yhteisön lainsäädäntöä noudatettu. Komissio ottaa mielellään vastaan asianomaisia kuntia koskevia lisätietoja saadakseen selville, onko tapaukseen sovellettavaa yhteisön ympäristölainsäädäntöä noudatettu täysimääräisesti. (1) EYVL L 229, 30.8.1980. (2) EYVL L 330, 5.12.1998.
KIRJALLINEN KYSYMYS E-0627/01 esittäjä(t): Graham Watson (ELDR) komissiolle. Rahanpesu ja kasinot.



Virallinen lehti nro 318 E , 13/11/2001 s. 0089 - 0089



KIRJALLINEN KYSYMYS E-0627/01 esittäjä(t): Graham Watson (ELDR) komissiolle (1. maaliskuuta 2001) Aihe: Rahanpesu ja kasinot Miten komissio kuuli EU-alueen kasinoiden edustajia laatiessaan direktiivit rahanpesua ja kasinoita koskevan neuvoston direktiivin 91/308/ETY(1) muuttamisesta? (1) EYVL L 166, 28.6.1991, s. 77. Frederik Bolkesteinin komission puolesta antama vastaus (22. toukokuuta 2001) Komission ehdotukseen Euroopan parlamentin ja neuvoston direktiiviksi rahoitusjärjestelmän rahanpesutarkoituksiin käyttämisen estämisestä 10 päivänä kesäkuuta 1991 annetun neuvoston direktiivin 91/308/ETY muuttamisesta(1) sisältyy rahanpesun torjuntaa koskevien velvoitteiden laajentaminen joihinkin rahoitusalan ulkopuolisiin ammatteihin ja toimintoihin kuten ulkopuolisiin kirjanpitäjiin ja tilintarkastajiin, kiinteistönvälittäjiin, notaareihin ja muihin itsenäisiin lakimiesammattien harjoittajiin, tiettyjen arvokkaiden tuotteiden välittäjiin, rahan kuljettajiin ja pelikasinoihin. Soveltamisalan laajentamisella haluttiin vastata jäsenvaltioiden ja parlamentin toiveeseen, että komissio ryhtyisi pikaisesti toimenpiteisiin vahvistaakseen yhteisön valmiuksia rahanpesun torjunnan suhteen. Aloitteen kiireellisyyden vuoksi komissio ei julkaissut asiasta vihreää kirjaa eikä muuta kuulemisasiakirjaa ennen ehdotuksensa tekemistä. Julkaistuaan ehdotuksensa komissio kuitenkin järjesti keskusteluita ja tapaamisia kaikkien tähän halukkaiden edellä lueteltujen alojen edustajien kanssa. Pelikasinoiden osalta komissio on viime kuukausina ollut yhteyksissä Euroopan Casino Forumiin, erään jäsenvaltion kasinoiden edustajiin sekä kasinoiden työntekijöiden ammattijärjestön edustajiin. (1) EYVL C 177 E, 27.6.2000.
KIRJALLINEN KYSYMYS E-1870/01 esittäjä(t): Michl Ebner (PPE-DE) komissiolle. Peltokasvien viljelypalkkiot (Belgia).



Virallinen lehti nro 318 E , 13/11/2001 s. 0247 - 0247



KIRJALLINEN KYSYMYS E-1870/01 esittäjä(t): Michl Ebner (PPE-DE) komissiolle (27. kesäkuuta 2001) Aihe: Peltokasvien viljelypalkkiot (Belgia) Euroopan komissio aikoo ottaa eläinpalkkioiden alalla käyttöön tukea saavien eläinten määrää koskevan, tila- ja ikäluokkakohtaisen ylärajan. Olisiko myös peltokasviviljelmien tuissa syytä ottaa käyttöön tällainen yläraja, esimerkiksi 50 hehtaaria, jolloin tilat saisivat tukia vain tähän suuruusluokkaan saakka? Voiko komissio kertoa, - kuinka paljon Belgiassa on yli 50 hehtaarin suuruisia maatiloja, - kuinka paljon Belgiassa on alle 50 hehtaarin suuruisia maatiloja, - millaisia säästöjä tällä toimenpiteellä saataisiin peltokasviviljelmille tarkoitettuun budjettiin absoluuttisina lukuina ja prosentteina? Franz Fischlerin komission puolesta antama yhteinen vastaus kirjallisiin kysymyksiin E-1870/01, E-1871/01, E-1872/01, E-1873/01, E-1874/01, E-1875/01, E-1876/01, E-1877/01, E-1878/01, E-1879/01, E-1880/01, E-1881/01, E-1882/01, E-1883/01 ja E-1884/01 (24. heinäkuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-1153/01 esittäjä(t): Christopher Huhne (ELDR) komissiolle. Yhteisen kalastuspolitiikan soveltaminen.



Virallinen lehti nro 340 E , 04/12/2001 s. 0182 - 0182



KIRJALLINEN KYSYMYS E-1153/01 esittäjä(t): Christopher Huhne (ELDR) komissiolle (10. huhtikuuta 2001) Aihe: Yhteisen kalastuspolitiikan soveltaminen Sovelletaanko yhteistä kalastuspolitiikkaa merkittävässä määrin eri tavalla EU:n läntisillä vesialueilla ja muilla vesialueilla (kutenVälimerellä)? Jos eroja on, mitä ne ovat? Franz Fischlerin komission puolesta antama vastaus (7. kesäkuuta 2001) Pääasiallinen ero yhteisessä kalastuspolitiikassa toisaalta yhteisön vesillä Atlantilla, Pohjanmerellä ja Itämerellä ja toisaalta Välimerellä sovellettavien järjestelmien välillä on se, että Välimerellä ei sovelleta suurinten sallittujen saaliiden järjestelmää (TAC) eikä siihen liittyviä kiintiöitä, lukuun ottamatta tonnikalaa. Syy siihen, että TACeja ei sovelleta Välimerellä, on alueen kalastuselinkeinon erityisluonne. Useimmiten - ja erityisesti pohjakalojen pyynnin yhteydessä - saaliiksi saadaan useita eri kalalajeja, joista mikään laji tai lajiryhmä ei ole hallitseva. Tällaisissa olosuhteissa TAC-järjestelmän tehokas soveltaminen olisi erittäin vaikeaa.
KIRJALLINEN KYSYMYS E-1674/01 esittäjä(t): Chris Davies (ELDR) komissiolle. Kansainvälisen työjärjestön (ILO:n) konferenssi kesäkuussa 2001.



Virallinen lehti nro 364 E , 20/12/2001 s. 0176 - 0176



KIRJALLINEN KYSYMYS E-1674/01 esittäjä(t): Chris Davies (ELDR) komissiolle (14. kesäkuuta 2001) Aihe: Kansainvälisen työjärjestön (ILO:n) konferenssi kesäkuussa 2001 Aikooko komissio kiinnittää kesäkuussa 2001 pidettävässä ILO:n konferenssissa huomiota siihen, että Intian, Nepalin ja Pakistanin kaltaisten maiden hallitukset eivät ole ryhtyneet tarpeellisiin toimenpiteisiin pakkotyövoiman käytön lopettamiseksi? Aikooko komissio ponnistella keskittääkseen ILO:n konferenssin huomion hallituksille annettavaan käytännön apuun varmistaakseen, että pakkotyövoiman ongelmaa arvioidaan perusteellisesti, että pakkotyövoiman käytön kieltävät lait otetaan käyttöön ja että luodaan valvontajärjestelmiä, joilla arvioidaan tarjotun avun vaikutusta pakkotyövoiman vastaisessa taistelussa? Anna Diamantopouloun komission puolesta antama vastaus (31. heinäkuuta 2001) Komissio on tutustunut huolellisesti kokonaisraporttiin, jonka Kansainvälinen työjärjestö ILO laati vuoden 2001 kansainvälistä työkonferenssia varten. Raportti on komission mielestä kansainväliselle yhteisölle uraauurtava askel kartoitettaessa, millä alueilla pakkotyötä vielä esiintyy ja ehdotettaessa ratkaisuja tähän ongelmaan. Intian, Nepalin ja Pakistanin osalta komissio panee merkille, että ILOn raportissa on mainintoja ponnistuksista, joihin kyseiset maat ovat jo ryhtyneet pakkotyön poistamiseksi, mutta myös näyttöä siitä, kuinka laajalle levinnyt ilmiö pakkotyö on eri muodoissaan. Komissio suhtautuu toiveikkaasti siihen, että ILOn julistuksen seurantaan liittyvän selkeän ongelmien tunnistamisen ja ILOn teknisen avustuksen kautta tämä ilmiö onnistutaan poistamaan.
KIRJALLINEN KYSYMYS E-0040/01 esittäjä(t): Jeffrey Titford (EDD) komissiolle. Ihmisoikeusrikkomukset Saudi-Arabiassa.



Virallinen lehti nro 364 E , 20/12/2001 s. 0006 - 0006



KIRJALLINEN KYSYMYS E-0040/01 esittäjä(t): Jeffrey Titford (EDD) komissiolle (18. tammikuuta 2001) Aihe: Ihmisoikeusrikkomukset Saudi-Arabiassa Minulle on ilmoitettu, että Euroopan komissio on ottanut esille joitakin tapauksia, jotka koskevat kuolemantuomioita Saudi-Arabiassa ja alle 18-vuotiaiden nuorten teloituksia. Minun käsittääkseni nämä asiat on otettu esille Persianlahden yhteistyöneuvostossa. Mitä aloitteita Euroopan komissio on tehnyt tässä asiassa Persianlahden yhteistyöneuvostossa, Saudi-Arabian hallituksen tai mahdollisesti muiden elinten kanssa, milloin ja minkälaisin tuloksin? Christopher Pattenin komission puolesta antama vastaus (31. heinäkuuta 2001) Komissio on huolissaan ihmisoikeustilanteesta ja kuolemantuomioiden laajasta käytöstä Saudi-Arabiassa. Saudi-Arabian kanssa ei kuitenkaan ole erityistä sopimusta, joka sallisi välittömän näkökantojen vaihdon ja keskustelun näistä aiheista maan hallituksen kanssa. Euroopan yhteisön ja Persianlahden yhteistyöneuvostoon kuuluvien maiden välisestä yhteistyösopimuksesta on käyty säännöllistä poliittista keskustelua. Persianlahden yhteistyöneuvoston maita ovat Arabiemiirikuntien liitto, Saudi-Arabia, Bahrain, Qatar, Oman ja Kuwait. Ihmisoikeudet ovat tärkeä osa tätä keskustelua. Kahtena viime vuotena Saudi-Arabian ja muiden Persianlahden yhteistyöneuvoston maiden tilanteesta on keskusteltu laajasti vuosittaisissa Euroopan unionin ja kyseisten maiden välisissä korkean tason virkamies- ja ministerikokouksissa. Tällainen kehitys on seurausta EU:n lisääntyneestä kiinnostuksesta ihmisoikeuksia kohtaan alueella. Tästä mainittiin myös kahdessa viimeisessä vuosittain järjestettävässä Yhdistyneiden Kansakuntien ihmisoikeustoimikunnan kokouksessa, joissa Euroopan unioni nosti esiin Saudi-Arabian tilanteen kuolemantuomioita koskevine kysymyksineen.
KIRJALLINEN KYSYMYS E-1006/01 esittäjä(t): Mark Watts (PSE) komissiolle. Maankäyttösuunnitelmat yhteisön alueen lentokenttien lähistöllä.



Virallinen lehti nro 318 E , 13/11/2001 s. 0178 - 0179



KIRJALLINEN KYSYMYS E-1006/01 esittäjä(t): Mark Watts (PSE) komissiolle (30. maaliskuuta 2001) Aihe: Maankäyttösuunnitelmat yhteisön alueen lentokenttien lähistöllä Kun otetaan huomioon komission tiedonanto lentoliikenteen ympäristövaikutuksista (1. joulukuuta 1999) ja Euroopan parlamentin siitä antama päätöslauselma (7. syyskuuta 2000), voiko komissio ilmoittaa, milloin se tarkalleen aikoo julkistaa raporttinsa hyviä käytänteitä koskevista suuntaviivoista suunniteltaessa maankäyttöä yhteisön alueen lentokenttien lähistöllä? Aikooko komissio varmistaa, että tutkimusta tehtäessä kuullaan riittävän monia tahoja? Mitä tahoja komissio aikoo kuulla? Loyola de Palacio komission puolesta antama yhteinen vastaus kirjallisiin kysymyksiin E-1005/01 ja E-1006/01 (18. kesäkuuta 2001) Komission mielestä yhteisön lentokenttiä ympäröivien maa-alueiden käyttöä koskevat asianmukaiset säännöt ovat tärkeä osa politiikkaa, jonka tarkoitus on suojella lentokenttien läheisyydessä asuvia ihmisiä lentomelulta aiheuttamatta kuitenkaan lentoliikenteelle tarpeetonta taloudellista haittaa. Samalla komissio tunnustaa täysin jäsenvaltioiden ja toimivaltaisten paikallisten viranomaisten oikeuden laatia tätä alaa koskevia sääntöjä ja tehdä sitä koskevia päätöksiä. Komissio ei aio puuttua tämänhetkiseen vastuunjakoon. Koska lentokenttien lähistöllä sijaitsevien maa-alueiden käyttöön liittyvillä päätöksillä voi kuitenkin olla ratkaiseva merkitys lentomelutilanteen parantamistavoitteelle melulle altistuvien ihmisten määrän kannalta, komissio aikoo perustaa alan vastuullisista toimijoista koostuvan asiantuntijaryhmän alaa koskevien parhaiden käytäntöjen yksilöimiseksi. Komissio toivoo, että ryhmän työstä on hyötyä luotaessa maankäyttösääntöjä koskevia suosituksia, joiden tarkoituksena on parantaa ympäristönsuojeluasioiden sekä taloudellisten ja sosiaalisten näkökohtien välistä tasapainoa muuttamatta tämänhetkistä vastuunjakoa. Komissio ei pysty vielä ilmoittamaan raportin täsmällistä julkaisuajankohtaa. Komissio toteuttaa laajan konsultoinnin ja ottaa yhteyttä kaikkiin sidosryhmiin, joiden oikeutettu etu on kyseessä. Ryhmälle saattaa olla hyötyä muiden yhteisön välineiden, esimerkiksi ympäristömelun arviointia ja hallintaa koskevan direktiivin(1) täytäntöönpanosta saatavasta tiedosta. (1) EYVL C 337 E, 28.11.2000.